เทกระจาดหุ้น ฉุด SET ทรุด 49 จุด มูลค่าซื้อขายทะลุแสนล้าน ผวาวิกฤต SVB
SET ทรุดหนัก 49 จุด ต่างชาติเทขายเนื่องจากกังวล SVB ล้มกระทบโดมิโน และจับตาตัวเลขเงินเฟ้อสหรัฐคืนนี้ สำหรับแนวโน้มพรุ่งนี้มีโอกาสลงต่อหลังหลุดแนวรับสำคัญ 1,550 จุดมาลึก ให้แนวรับ 1,517 จุด ซึ่งต่ำสุดเมื่อ ก.ค.65 ถัดไป 1,500 จุด และแนวต้าน 1,550 จุด
SET ทรุดหนัก 49 จุด ต่างชาติเทขายเนื่องจากกังวล SVB ล้มกระทบโดมิโน และจับตาตัวเลขเงินเฟ้อสหรัฐคืนนี้ สำหรับแนวโน้มพรุ่งนี้มีโอกาสลงต่อหลังหลุดแนวรับสำคัญ 1,550 จุดมาลึก
14 มี.ค. 2566

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย เอ็กซ์สปริง กล่าวว่า ตลาดหุ้นไทยวันนี้ดิ่งลงหนักถึง 50 จุดเป็นไปตาม Sentiment ตลาดหุ้นเอเชีย จากนักลงทุนต่างชาติยังคงเทขายสุทธิหุ้นไทยออกมาอย่างต่อเนื่อง โดยเฉพาะกลุ่มแบงก์ จากความกังวลกรณีธนาคารซิลิคอน วัลเลย์ แบงก์ (SVB) ในสหรัฐล้ม อาจจะส่งผลกระทบต่อภาคการเงินในเอเชีย และส่งผลให้เศรษฐกิจสหรัฐเข้าสู่ภาวะถดถอย
ขณะที่คืนนี้จะมีการเปิดเผยตัวเลขเงินเฟ้อสหรัฐ หากออกมาสูงกว่าคาดอาจเป็นตัวเร่งให้ธนาคารกลางสหรัฐ (เฟด) ต้องเดินหน้าปรับขึ้นดอกเบี้ยต่อ
สำหรับแนวโน้มวันพรุ่งนี้ดัชนีมีโอกาสปรับลงต่อหลังหลุดแนวรับสำคัญ 1,550 จุดลงมามาก บวกกับ Sentiment ตลาดยังไม่มีความชัดเจน โดยเฉพาะทิศทางอัตราดอกเบี้ยเฟด จึงต้องไปติดตามกันต่อในการประชุมเฟดวันที่ 22 มี.ค.66 อีกทั้งปัจจุบันทางเทคนิคยังไม่เห็นสัญญาณซื้อด้วย ให้แนวรับไว้ที่ 1,517 จุด ซึ่งเคยเป็น Low ต่ำสุดของเดือนก.ค.65 แนวรับถัดไป 1,500 จุด และแนวต้านที่ 1,550 จุด
หลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 5,897.31 ล้านบาท ปิดที่ 126.50 บาท ลดลง 1.50 บาท
SCB มูลค่าการซื้อขาย 4,101.55 ล้านบาท ปิดที่ 97.50 บาท ลดลง 2.25 บาท
CPALL มูลค่าการซื้อขาย 3,488.77 ล้านบาท ปิดที่ 59.75 บาท ลดลง 2.25 บาท
PTT มูลค่าการซื้อขาย 3,329.40 ล้านบาท ปิดที่ 29.50 บาท ลดลง 0.75 บาท
AOT มูลค่าการซื้อขาย 2,959.92 ล้านบาท ปิดที่ 66.25 บาท ลดลง 1.50 บาท